દિલ્હી જેવા મેટ્રો સિટીમાં ગાર્ગી કામ કરતી હતી. માટે વિચારો તો તેના સ્વતંત્ર હતા જ સાથે તે મોડર્ન પણ હતી. રોજના સમય પ્રમાણે તે પોતાની ઑફિસનું કામ પૂર્ણ કરી રાત્રીના આઠ કલાકે ઘરે જવા નીકળી, પરંતુ કોઈ કારણોસર બસ ન મળતાં રાત્રે ઘણુ મોડું થઈ ગયું. ટેક્સી લેવા માટે તે આગળ વધી ત્યાં તેનું ધ્યાન ગયું કે ત્રણ યુવકો તેનો પીછો કરી રહ્યા છે. તેણે પોતાની ઝડપ વધારી ત્યાં તો યુવકોએ તેને દોડી આવીને ઘેરી લીધી. ત્રણે મવાલી યુવકો ખરાબ નજરે તેને જોઈ રહ્યા હતા. ત્યારે ગાર્ગીએ તેમને એટલું જ કહ્યું કે જવા દો મને, નહીંતર જે થશે તેના જવાબદાર તમે જ હશો. નરાધમો હસી રહ્યા હતા. ગાર્ગીએ પોતાનું પર્સ સાઇડમાં મુકીને કરાટેના ત્રણ જ પંચમાં ત્રણેયને ભોંય ભેગા કરી દીધા. હજુ તેઓ ઊભા થાય તે પહેલાં જ ગાર્ગી ત્યાંથી ભાગી નીકળી. તે પોતાની જાતને બચાવવામાં સફળ રહી, કારણ કે તે સેલ્ફ ડિફેન્સના પાઠ ભણી ચૂકી હતી, પરંતુ જો ગાર્ગી કરાટે કે માર્શલ આર્ટ ન જાણતી હોત તો… તો બીજા દિવસે તેની પર અત્યાચારના સમાચાર વાંચવા મળ્યા હોત. ત્યારે આપણો સમાજ બિચારી, બાપડી કે પછી તેનો શું વાંક હતો, આવા નરાધમોને સજા મળવી જોઈએ જેવી ચર્ચાઓ કરીને ઘટનાને ભૂલી જાત, પરંતુ ગાર્ગીએ હિંમત બતાવી પોતે શીખેલી કળાનો ઉપયોગ કરી લાળ પાડતા યુવાનોને બતાવી દીધું કે બસ..હવે બહુ થયું, હવે અમે અમારા બચાવ માટે સ્વયમ્ જ આગળ આવીશું. અમારે બાપડા, બિચારા બનવાની જરૃર નથી. અમારી રક્ષા અમે જાતે જ કરીશું, પરંતુ સમાજમાં આવી ગાર્ગી જેવી કેટલી હશે, કારણ કે આપણે ત્યાં દીકરીઓને રસોઈ બનાવતાં, કપડાં સીવતાં, ઘરનાં કામ કરતાં અને વધુમાં વધુ લખતાં-વાંચતા શીખવાડાય છે. ક્યારેય એમ કહેવામાં નથી આવતું કે દીકરી, આ બધું તો શીખાશે, પહેલાં પોતાની રક્ષા કરતાં શીખ અને જો તે આવડશે તો તું બધે જ સલામત છે. ઘણા એવા કિસ્સા પણ છે જેમાં ઘરના સપોર્ટ અને પોતાની આવડતથી યુવતીઓ કરાટેમાં નેશનલ લેવલે પહોંચી હોય અને દેશનું નામ રોશન કરી સાબિત કર્યું હોય કે હવે અમારી સલામતીની જવાબદારી અમારી ખુદની ઉપર જ છે.